## Pravilnik o načinu upisa u sudski registar

### NN 114/2010 (6.10.2010.), Pravilnik o načinu upisa u sudski registar

MINISTARSTVO PRAVOSUĐA

3009

Na temelju članka 3. stavka 8. Zakona o sudskom registru (»Narodne novine« broj 1/95, 57/96, 1/98, 45/99, 54/05, 40/07 i 91/10) ministar pravosuđa donosi

PRAVILNIK

O NAČINU UPISA U SUDSKI REGISTAR

1. UVODNE ODREDBE

Članak 1.

Ovim Pravilnikom propisuje se oblik sudskog registra (u daljnjem tekstu: registar), način upisa u registar, oblik, sadržaj i način popunjavanja prijave za upis, uporaba, osiguranje i čuvanje sadržaja registarskih podataka, te sadržaj obrazaca i šifriranih oznaka.

Članak 2.

Sustav za vođenje registra je složeni informacijski sustav koji se sastoji od standardne računalne i telekomunikacijske opreme i infrastrukture, sistemske i programske opreme i alata te telekomunikacijske veze prema drugim sustavima s kojima sustav sudskog registra komunicira i putem kojih mu krajnji korisnici pristupaju.

Središnja baza registra je dio sustava sudskog registra koji služi kao središnje mjesto za pohranjivanje registarskih podataka svih trgovačkih sudova i isprava iz zbirki isprava koje se vode u elektroničkom obliku.

Jedinstvenu bazu podataka vodi predsjednik Visokog trgovačkog suda Republike Hrvatske (u daljnjem tekstu: Predsjednik).

Članak 3.

Na upis u registar, na odgovarajući način, primjenjuju se odredbe Sudskog poslovnika.

2. OBLIK REGISTRA

Članak 4.

Registar je javna knjiga koja se sastoji od glavne knjige i zbirke isprava.

Glavna knjiga registra (u daljnjem tekstu: glavna knjiga) se vodi u elektroničkom obliku putem jedinstvenog informacijskog sustava sudskog registra. Upis u glavnu knjigu registra obavlja se tako da se podaci se kroz sustav pripremaju i pohranjuju u jedinstvenu bazu podataka. Na isti način upisuju se promjene upisanih podataka i prestanak postojanja subjekta upisa ili prestanak važenja određenog upisanog podatka u registar.

Zbirka isprava registra (u daljem tekstu: zbirka isprava) sadrži isprave na temelju kojih je bio obavljen upis u registar pojedinog subjekta ili upis promjena podataka o subjektu, te druge dokaze i isprave dostavljene ili sastavljene od registarskog suda u postupku upisa te ostale dokaze i isprave za koje je propisano odlaganje u zbirku isprava.

Članak 5.

Svaki registarski sud dužan je omogućiti razgledavanje podataka i izdati izvatke iz glavne knjige, bez obzira u kojem je registru proveden upis subjekta.

Razgledavanje isprava i podataka pohranjenih u zbirci isprava registarski sud je dužan omogućiti za sve subjekte upisane na području toga suda i subjekte upisane u drugom registarskom sudu, ako raspolaže s podacima iz njihovih zbirki isprava.

Osim podataka koji se upisuju u registar i objavljuju u skladu sa zakonom (javni podaci), registarski sud u elektroničkom obliku vodi i podatke koji se koriste u evidencijske ili statističke svrhe. Pristup tim podacima dozvoljen je ovlaštenim osobama u državnim tijelima, javnim bilježnicima i drugim osobama, na njihov zahtjev.

Članak 6.

Ministar pravosuđa može odrediti, vodeći računa o tehničkim i kadrovskim mogućnostima registarskih sudova, da se glavna knjiga i zbirka isprava vode samo u elektroničkom obliku u svim sudovima, samo u određenim sudovima ili za određene subjekte upisa.

Članak 7.

Jedinstvena baza podataka sadrži podatke upisane u glavnim knjigama svih registarskih sudova, kao i podatke o ispravama i drugim dokazima pohranjenim u elektroničkom obliku u zbirku isprava.

Podaci u jedinstvenoj bazi podataka upisuju se i čuvaju uporabom kodova za znakove utvrđenih međunarodnom normom UTF-8.

Mjesto i način čuvanja informacijskog sustava sudskog registra propisuje ministar pravosuđa.

3. REGISTARSKI ULOŠCI

Članak 8.

Registarski uložak ustrojava se za svaki subjekt upisa kao omot tamno sive boje u obliku preklopljenog kartona veličine B3. U omot registarskog uloška odlažu se ispisi rješenja s podacima o upisima u glavnu knjigu i podnesci zaprimljeni na upisnik na papiru, a koji se ne odlažu u zbirku isprava.

Na naslovnu stranu omota registarskog uloška, u desnom gornjem kutu upisuje se matični broj subjekta upisa (u daljnjem tekstu: MBS), a ispod njega poslovni broj pod kojim je subjekt upisan u upisnik sudskog registra Tt. U gornjem lijevom kutu upisuje se naziv registarskog suda, a na sredini se unose podaci o tvrtki ili nazivu subjekta upisa.

Kada subjekt upisa mijenja sjedište na područje drugog registarskog suda registarski sud dosadašnjeg sjedišta zadržava omot registarskog uloška, na naslovnu strana omota bilježi naziv registarskog suda novog sjedišta. U registarski omot subjekta upisa ulaže se i omot zbirke isprava koja sadrži primjerak rješenja o upisu promjene sjedišta.

Članak 9.

Poduložak podružnice ustrojava se ako subjekt upisa koji ima podružnice. Poduložak podružnice je preklopljeni karton svjetlo sive boje, veličine A3. Na naslovnoj strani omota, u desnom gornjem kutu, stavlja se MBS osnivača i podbroj podružnice, prema redoslijedu upisa podružnica u registar. U omot registarskog poduloška odlažu se ispisi rješenja s podacima o upisima za podružnicu.

Kada je sjedište podružnice na području drugog registarskog suda omot poduloška podružnice se nakon upisa u glavnu knjigu i dostave primjerka prijave za upis s prilozima, izvornika ili ovjerenog primjerka rješenja o upisu na papiru ili elektroničkim putem registarskom sudu sjedišta podružnice, odlaže u registarski uložak subjekta upisa s bilješkom o nazivu suda sjedišta podružnice.

Ako je osnivač podružnice ima sjedište na području drugog registarskog suda registarski sud sjedišta podružnice nakon dostave primjerka prijave za upis s prilozima, izvornika ili ovjerenog primjerka rješenja o upisu na papiru ili elektroničkim putem, ustrojava omot poduloška podružnice na koji se na naslovnoj strani, u desnom gornjem kutu stavlja se MBS osnivača i podbroj podružnice dodijeljen u registarskom sudu sjedišta osnivača. U poduložak se ulaže dostavljen primjerak prijave za upis s prilozima te izvornik ili ovjereni primjerak rješenja o upisu na papiru.

Za podružnice inozemnih osnivača odgovarajuće se primjenjuju odredbe o ustrojavanju registarskih omota subjekta upisa.

4. ZBIRKA ISPRAVA

Članak 10.

Kada se zbirka isprava vodi na papiru za svaki subjekt upisa zasniva se omot spisa svijetlo plave boje koji predstavlja preklopni karton veličine B3. Na naslovnoj strani omota, u desnom gornjem kutu upisuje se MBS subjekta upisa. U lijevom gornjem kutu upisuje se naziv registarskog suda, a u sredini omota upisuje se tvrtka ili naziv subjekta upisa. Na unutarnjoj strani omota zbirke isprava popisuju se kronološkim redom uložene isprave i dokazi s oznakom poslovnog broja iz Tt ili R3 upisnika.

Isprave i dokazi polažu se u omot zbirke isprava po redoslijedu navedenom u prijavi, odnosno po vremenskom slijedu primitka u sud, odvojeno od isprava koje se ulažu u tanji crveni omot s oznakom »nejavno«.

U omot crvene boje s oznakom »nejavno« odlažu se isprave, odnosno odluke registarskog suda koje se odnose na upravljanje postupkom, isprave koje su priložene uz zahtjev za upis koji je odbačen, povučen ili odbijen, te isprave koje po svojem sadržaju nisu javni podaci.

Isprave i podaci čija se pohrana traži na nekom od službenih jezika Europske unije moraju biti prevedeni od ovlaštenog sudskog tumača. Ispravama na hrvatskom jeziku mogu se priložiti ovjereni prijevodi isprava na nekom od službenih jezika Europske zajednice. Registarski sud će po službenoj dužnosti u glavnu knjigu upisati da je zbirci isprava položen prijevodi isprava, uz naznaku njihovog naziva ili kratkog sadržaja isprava.

Članak 11.

Zbirka isprava u elektroničkom obliku sadrži isprave i dokaze u elektroničkom obliku istovjetne sa ispravama i dokazima dostavljenim uz prijavu u izvorniku, ovjerenoj preslici, odnosno prijepisu.

U elektroničkoj zbirci isprava pohranjene su sve elektronički potpisane odluke registarskog suda, isprave dostavljene registarskom sudu elektroničkim putem, podaci o javnoj elektroničkoj objavi u »Narodnim novinama«, potvrde o dodijeljenom osobnom identifikacijskom broju (u daljnjem tekstu: OIB) subjektu upisa i drugi dokumenti, kao i isprave na papiru preoblikovane u elektronički oblik u postupku osnivanja društva s ograničenom odgovornošću putem e-Tvrtke, odnosno isprave koje su bile pohranjene u zbirci isprva na papiru te su na prijedlog ovlaštenih osoba subjekta upisa pretvorene u elektronički oblik.

Dokazi i isprave u elektroničkom obliku pohranjuju se u zbirku isprava po istom redoslijedu koji je propisan za polaganje isprava u zbirku isprava na papiru. Svim ispravama i podacima dodjeljuje se redni broj »Rbr.«, a prilozima se pored rednog broja dodjeljuje podbroj »Pbr«. Isprave koje se ulažu u »omot nejavno« označavaju s oznakom »N«.

Podrobniji opis modula zbirke isprava u elektroničkom obliku koji obuhvaća i postupak skeniranja te pohranjivanja isprava u zbirku isprava sadrže korisničke upute. Korisničke upute su putem informacijskog sustava sudskog registra izravno dostupne svakom registarskom sudu.

Način vođenja zbirke isprava u elektroničkom obliku kao i pretvaranje isprava i podataka pohranjenih u zbirci isprava na papiru u elektronički oblik propisuje ministar pravosuđa.

Članak 12.

Registarski sud mora osigurati slobodan uvid u zbirku isprava u elektroničkom obliku putem prikladne informatičko komunikacijske opreme ili putem ispisa podataka iz zbirke isprava, ovjerovljenih kopija ili preslike te izvadaka iz isprava.

Za uvid i pregled isprava o nekom subjektu upisa ne naplaćuje se naknada.

Izvaci i ispisi podataka pohranjenih u elektroničkoj zbirci isprava izdaju se na papiru u formatu A4 uz plaćanje propisane naknade.

5. MATIČNI BROJ SUBJEKTA UPISA

Članak 13.

MBS je identifikacijski broj koji svakom subjektu upisa dodjeljuje elektroničkim putem registarski sud donošenjem rješenja o upisu.

Nakon donošenja rješenja o nastavku stečajnog postupka radi naknadne diobe, stečajna masa brisanog dužnika se vodi pod MBS koji je tom subjektu dodijeljen prilikom osnivanja.

Jednom dodijeljeni MBS subjektu upisa neće se mijenjati, niti dodjeljivati nakon prestanka subjekta upisa nekom drugom subjektu upisa.

Jednom subjektu upisa ne smije se dodijeliti više MBS.

Članak 14.

MBS sastoji se od: – dvoznamenkastoga broja registarskog suda kod kojega je upisano osnivanje subjekta upisa, – šesteroznamenkastoga tekućeg broja, te – jednoznamenkastoga kontrolnog broja. Dvoznamenkasti broj registarskog suda određuje se abecednim redom naziva trgovačkog suda od 01 do 13. Tekući broj određuje registarski sud subjektima upisa po redoslijedu otvaranja registarskih uložaka počevši od 000001. Kontrolni broj određuje se postupkom »Modula 11,10 – redni broj postupka 6«, utvrđenim međunarodnom normom ISO 7064.

Članak 15.

Podružnica se označava s MBS svog osnivača i svojim podbrojem.

Podbroj podružnice je troznamenkasti redni broj kojeg registarski sud dodjeljuje podružnici rješenjem o upisu osnivanja podružnice, po redoslijedu upisa podružnica kod registarskog suda osnivača, počevši od 001.

Pri označavanju podružnice, na omotu zbirke isprava, na omotu registarskog poduloška i na ispravama koje izdaje registarski sud, podbroj se od MBS odvaja crticom bez razmaka.

Glavnoj podružnici inozemnog osnivača dodjeljuje se MBS na način propisan člankom 13. ovoga Pravilnika.

Svaka sljedeća podružnica istog inozemnog osnivača označava se s MBS glavne podružnice i dodjeljuje joj se podbroj na način propisan stavkom 2. ovoga članka, počevši od 002.

6. OSOBNI IDENTIFIKACIJSKI BROJ

Članak 16.

U smislu članka 2. Zakona o osobnom identifikacijskom broju (»Narodne novine« broj 60/08), OIB je stalna identifikacijska oznaka svake osobe u Republici Hrvatskoj koja se koristi pri upisu u službene evidencije i pri razmjeni podataka iz službenih evidencija. Službenom evidencijom u smislu toga Zakona smatra se i sudski registar.

OIB svakom novoosnovanom subjektu upisa dodjeljuje Ministarstvo financija – Porezna uprava. Prilikom elektroničkog potpisivanja rješenja o upisu novog subjekta centralni OIB aplikacijski sustav, s kojim je sustav registra elektronički povezan, automatski dodjeljuje OIB i dostavlja potvrdu o dodijeljenom OIB-u subjektu upisa, koja postaje sastavni dio zbirke isprava u elektroničkom obliku. Ispis potvrde dostavlja se predlagateljima upisa osnivanja subjekta zajedno sa rješenjem o upisu.

Podaci o OIB-u pravnih i fizičkih osoba za koje se zahtjeva upis u glavnu knjigu registra upisuju se u registar na temelju podataka navedenih u javno ovjerenoj ili elektroničkoj prijavi. Prijava podnesena bez tih podataka smatra se nepotpunom i registarski sud će zaključkom pozvati predlagatelja na dopunu prijave.

7. PRIJAVA ZA UPIS

Članak 17.

Prijavu za upis i prilozi na koje se prijava poziva podnose se u onolikom broju primjeraka koliki je dovoljan za sud i sudionike postupka, a najmanje u dva primjerka na propisanom obrascu PO.

Jedan primjerak prijave s prilozima ostaje u registarskom sudu, a drugi primjerak prijave sud vraća predlagatelju, ovjeren štambiljem suda s datumom primitka u pisarnici, upisanim poslovnim brojem pod kojim je prijava upisana u registarski Tt upisnik, u desnom gornjem kutu prijave.

Prijavu ovjerava javni bilježnik u prostoru predviđenom za ovjeru obrasca PO, osim kada je zakonom propisano da ovjera prijave nije potrebna.

Prijava i isprave priložene uz prijavu na papiru ispisuju se pisaćim strojem ili pisačem na bijelom neprozirnom papiru veličine A4, samo s jedne strane, s lijevom marginom od najmanje 3 cm, te ostalim marginama od najmanje 2 cm, tako da je u gornjem desnom kutu prve stranice prazan prostor veličine najmanje 10 x 5 cm za potrebe ovjere i upisivanja drugih službenih podataka od strane registarskog suda.

Prijava i isprave priložene uz prijavu moraju biti ispisani crnim slovima veličine od 10 do 12 točaka, uredno, pregledno, čitljivo, bez brisanja, pretipkavanja ili umetanja i bez nepoznatih kratica. Prijava se ne smije dostavljati u presliku i ne smije biti otiskana dotrajalom vrpcom pisaćeg stroja ili pisača.

Članak 18.

Elektroničku prijavu i isprave u elektroničkom obliku podnosi registarskom sudu javni bilježnik elektroničkim putem. Elektronička prijava potpisana naprednim elektroničkim potpisom javnog bilježnika zamjenjuje njegov vlastoručni potpis i otisak pečata.

Pravila o načinu popunjavanja podataka na PO obrascu prijave, uključujući i redoslijed upisivanja podataka u prijavu odgovarajuće se primjenjuju na elektroničke prijave.

Izvornik prijave i priloga, odnosno njihovi prijepisi ili ovjerene preslike, dostavljaju se registarskom sudu u roku propisanom u članku 40. stavku 3. Zakona o sudskom registru (»Narodne novine« broj 1/95, 57/96, 1/98, 45/99, 54/05, 40/07 i 91/10), pozivom na poslovni broj pod kojim je elektronička prijava evidentirana u registarskom Tt upisniku.

Ako se radi o upisu koji se provodi tako da se podaci iz prijave prenose elektroničkim putem, a upis u glavnu knjigu se provodi nakon dostave prijave i priloga na papiru, registarski sudac će elektroničkim potpisom u glavnu knjigu provesti upis u registar nakon provjere istovjetnosti sadržaja dostavljene prijave i priloga na papiru s podacima zaprimljenim elektroničkim putem. Nakon provedenog upisa prijava i prilozi na papiru odlažu se u javni dio zbirke isprava na papiru.

Ako se upis provodi nakon elektroničkog prijenosa prijave i isprava u registar, registarski sud je prije odlaganja dostavljene prijave i priloga na papiru u zbirku isprava dužan provjeriti istovjetnost sadržaja dostavljenih priloga i prijave na papiru s dostavljenom prijavom i prilozima elektroničkim putem. Prijava i prilozi na papiru odlažu se u javni dio zbirke isprava ako odgovaraju sadržaju prijave i priloga dostavljenih elektroničkim putem.

Registarski sud će po službenoj dužnosti brisati upis proveden na temelju prijave i priloga dostavljenih elektronskim putem ako prijava i prilozi dostavljeni na papiru nisu po sadržaju i obliku istovjetni sa prijavom i prilozima dostavljenim u elektroničkom obliku. U tom slučaju prijava i prilozi polažu se u nejavni dio zbirke isprava subjekta upisa.

Javni bilježnici su dužni u svom uredu osigurati tehničke pretpostavke i održavati tehničke uređaje za elektroničko prosljeđivanje prijava u registar.

Ministar pravosuđa propisuje uvjete i način elektroničke komunikacije sudskog registra i drugih informacijskih sustava koje ovlašćuje za slanje elektroničke prijave u registar.

Članak 19.

Na temelju pisane izjave predlagatelja upisa kojom ovlašćuje HITRO.HR ured ili javnog bilježnika da iz sudskog registra nadležnog trgovačkog suda preuzmu papirni oblik izvornika rješenja o upisu, pokreće se postupak upisa osnivanja društva s ograničenom odgovornošću s temeljnim kapitalom u novcu putem sustava e-Tvrtke.

Sustav e-Tvrtke je elektronički sustav koji obuhvaća aplikacije i procese potrebne za pokretanje postupka osnivanja društva te komunikaciju i suradnju između HITRO.HR ureda, javnog bilježnika i sudskog registra, odnosno javnog bilježnika i sudskog registra u postupku upisa osnivanja društva.

Elektroničku prijavu izrađuje javni bilježnik prijavi dodaje potrebne priloge u elektroničkom obliku i nakon naprednog elektroničkog potpisa prijave i priloga putem sustava e-Tvrtke šalje prijavu s prilozima u registar. Sudski registar nakon zaprimljene prijave s prilozima dostavlja uredu HITRO.HR poslovni broj pod kojim je elektronička prijava zaprimljena u Tt upisnik.

Ako je zaprimljena prijava potpuna i osnovana registarski sud donosi rješenje o upisu koje elektroničkim putem dostavlja ovlašteniku.

Članak 20.

Izvornici prijave i isprava na koje se prijava poziva dostavljaju se registarskom sudu u roku od tri dana od dana zaprimanja elektroničke prijave i priloga na Tt upisnik registarskog suda.

Ako je prijava nepotpuna ili je neosnovana, registarski sud elektroničkim putem dostavlja o tome obavijest ovlašteniku i nastavlja postupak prema pravilima propisanim za postupanje s nepotpunim ili neosnovanim prijavama.

Članak 21.

Elektroničkom prijavom može se registarskom sudu podnijeti zahtjev za upis promjene članova društva. Prijava se podnosi putem sustava e-Tvrtke, a sastavlja je i naprednim elektroničkim potpisom potpisuje s prilozima, pretvorenim u elektronički oblik javni bilježnik.

Za takvu prijavu javni bilježnik putem sustava e-Tvrtka dobiva Tt broj pod kojim je predmet zaprimljen na sud.

Ministar nadležan za poslove pravosuđa i Predsjednik mogu donijeti odluku o ostalim načinima podnošenja elektroničke prijave za sve vrste upisa u sudski registar.

Članak 22.

Prijava u obliku javno ovjerene isprava ili u elektroničkom obliku putem javnog bilježnika može se podnijeti registarskom sudu i radi upisa članova društva koji nisu bili upisani u registar, a u smislu članka 52. stavka 1. Zakona o izmjenama i dopunama Zakona o sudskom registru (»Narodne novine« broj 91/10) ovlaštene osobe tih društava dužne su podnijeti prijavu za upis članova društva najkasnije do 31. listopada 2010. godine.

Prijavom se zahtijeva upis članova društva u smislu članka 52. stavka 1. Zakona o izmjenama i dopunama Zakona o sudskom registru (»Narodne novine« broj 91/10). Prijava sadrži propisane podatke o članovima društva i njihovim udjelima u društvu koji se u prijavu upisuju prema propisanom redoslijedu i uz korištenje naziva »članovi društva«.

Elektroničku prijavu ispunjava javni bilježnik na propisanom PO obrascu i nakon potpisivanja prijave naprednim elektroničkim potpisom podatke iz prijave elektroničkim putem dostavljaju registarskom sudu na Tt upisnik. Registarski sud dodijeljeni poslovni broj iz Tt upisnika elektronskim putem dostavlja javnom bilježniku. Dostavljeni podaci iz prijave automatski se pohranjuju u sustav sudskog registra, odnosno u privremeno skladište baze podataka.

Javni bilježnik nakon prijema podataka o poslovnom broju iz Tt upisnika prijavi na PO obrascu pridružuje popis članova društva kojeg je potpisao i sačinio sukladno članku 410. stavku 3. Zakona o trgovačkim društvima (»Narodne novine« broj 111/93, 34/99, 52/00, 118/03, 107/07, 146/08 i 137/09, u daljnjem tekstu: ZTD) i na kojem potvrđuje da je sve što je u popisu navedeno u skladu s podacima u posljednjem popisu koji je bio predan registarskom sudu i s podacima u knjizi poslovnih udjela prema izvatku iz knjige udjela koji javnom bilježniku dostavi uprava društva. Ovjerovljena prijava i prilozi na papiru s oznakom dodijeljenog poslovnog broja iz Tt upisnika dostavljaju se registarskom sudu na provedbu upisa u glavnu knjigu.

Nakon dostave ovjerovljene prijave i priloga na papiru u registar, ovlašteni registarski službenik provjerava jesu li pod označenim broj Tt upisnika na prijavi u sustavu sudskog registra pohranjeni podaci iz prijave istog sadržaja te jesu li uz prijavu dostavljeni prilozi na koje se prijava poziva.

Ako su podaci pohranjeni u sustavu istovjetni s podacima iz prijave i ako prilozi odgovaraju prilozima propisanim za upis članova društva registarski predmet se dostavlja registarskom sucu radi donošenja odluke o upisu. Prije elektroničkog potpisivanja u glavnu knjigu rješenja o upisu istu provjeru obavlja registarski sudac.

Članak 23.

Podatke o predaji financijskih isprava onih subjekata za koje je propisana obaveza javne objave tih podataka Financijska agencija (u daljnjem tekstu: FINA) predaje u informacijski sustav sudskog registra elektroničkim putem.

Podatke o predaji financijskih isprava subjekata upisa FINA dostavlja u sustav sudskog registra s naznakom njihovog MBS i OIB-a, datumom predaje, vrstom isprave i oznakom obračunskog razdoblja za koje je isprava predana. Ti podaci se automatski pohranjuju u sustavu, ustrojava se R3 spis za svaki registarski sud koji sadrži podatke dostavljene za sve subjekte. Podaci za svaki subjekt upisa kojima se dodjeljuje podbrojem R3 spisa elektronički se unose u glavnu knjigu i pridružuju se ostalim upisanim podacima subjekta upisa. Sadržaj unesenih podataka istovjetan je sadržaju podataka dostavljenih od FINE elektroničkim putem.

Unosom podataka o datumu predaje potpunih financijskih isprava i vrsti isprave, uz oznaku obračunskog razdoblja za koje je isprava predana u glavnu knjigu, smatra se da su podaci o predaji potpunih financijskih isprava za pojedini subjekt upisa javno objavljeni. Izvornici financijskih isprava ostaju pohranjeni u FINI i mogu se slobodno razgledavati na internetskim stranicama FINE.

8. SADRŽAJ OBRASCA PRIJAVE

Članak 24.

Obrazac PO prijave za upis u sudski registar sadrži naziv »prijava za upis u sudski registar«, naziv trgovačkog suda kojem se podnosi, oznaku MBS, odnosno Rul-a i OIB-a te oznaku poslovnog broja iz Tt upisnika. Dio prijave koji sadrži naziv »za službenu uporabu ne popunjavati« u gornjem desnom kutu obrasca PO namijenjen je za ovjeravanje prijave štambiljem suda te datumom i vremenom primitka prijave u pisarnici. U dio obrasca pod nazivom »predlagatelj« upisuju se podaci o imenu i prezimenu ili tvrtci, odnosno nazivu predlagatelja, njegovom prebivalištu ili sjedištu i poslovnoj adresi. Isti podaci upisuju se i u dio obrasca pod nazivom »subjekt upisa». U dio obrasca pod nazivom »predmet prijave« upisuje se zahtjev za upis podataka ili zahtjev za upis promjene upisanih podataka. U dio obrasca »naziv priloga uz prijavu« popisuju se prilozi vezani za vrstu upisa koji se traži. Naslovna strana obrasca sadrži i prijedlog da se upis u sudski registar provede prema zahtjevu i prilozima. Sadržaj zahtjeva i izjava koje čine sastavni dio prijave popunjava se na nastavku obrasca PO prema redoslijedu i nazivlju propisanom ovim Pravilnikom. Istovjetnost podnositelja prijave prilikom ovjere potpisa ili rukoznaka potvrđuje javni bilježnik svojim potpisom i štambiljem ili neprednim elektroničkim potpisom, u prostoru nastavka obrasca predviđenom za ovjeru potpisa osoba ovlaštenih za podnošenje prijave.

Podaci o MBS i OIB-u subjekta upisa navode se u prijavi ako prijava sadrži zahtjev za upis promjene podataka upisanih u sudski registar.

Sadržaj prijave za pojedine upise, odnosno za pojedini tip subjekta upisa i potrebni prilozi prijavi uređeni su Zakonom. U članku 25. ovog Pravilnika uređen je redoslijed podataka i nazivlje kojim se mora kod ispunjavanja obrasca prijave koristiti predlagatelj upisa.

Uz isprave propisane Zakonom prijavi za upis novog subjekta, promjene upisa osnivača ili članova subjekta upisa, prilaže se izjava propisanu u članku 40.a Zakona o sudskom registru (»Narodne novine« broj 1/95, 57/96, 1/98, 45/99, 54/05, 40/07 i 91/10). Izjava se podnosi na obrascu koji propisuje ministar nadležan za poslove pravosuđa.

Članak 25.

Obrazac prijave koja sadrži zahtjev za upis podataka ili promjene podataka popunjava se redoslijedom i uz korištenje sljedećih nazivlja:

1. tvrtka ili naziv, skraćena tvrtka ili naziv, naznaka stranog jezika s prijevodom tvrtke ili naziva, skraćene tvrtke ili naziva na strani jezik, te promjene tih podataka, pod nazivom »tvrtka/ skraćena tvrtka«,

2. sjedište – mjesto, adresa u Republici Hrvatskoj, te promjene tih podataka, pod nazivom »sjedište/adresa«,

3. predmet poslovanja – djelatnosti, te promjene tih podataka, pod nazivom »predmet poslovanja/djelatnost«,

4. ime i prezime, prebivalište i OIB, za strance i broj te oznaka osobne identifikacijske isprave i naznaka države koja ju je izdala, a za pravne osobe tvrtka ili naziv, sjedište, MBS i OIB, odnosno odgovarajući podaci za strane pravne osobe i OIB, osnivača, svakog člana javnog trgovačkog društva, člana gospodarskog interesnog udruženja, promjene i prestanak članstva u društvu, stupanje novog člana u društvo, odnosno udruženje, svakog člana društva s ograničenom odgovornošću uz naznaku njihovih udjela, sve promjene članova društva, uključujući i upis sjedinjenja udjela kod jednog člana društva i više ovlaštenika na jednom poslovnom udjelu, pod nazivom »osnivači/članovi društva«,

5. komanditori – ime i prezime, prebivalište i OIB, za strance i broj te oznaka osobne identifikacijske isprave i naznaka države koja ju je izdala, a za pravne osobe tvrtka ili naziv, sjedište, MBS i OIB, odnosno odgovarajući podaci za strane pravne osobe i OIB, visina te povećanje i smanjenje uplaćenog uloga svakog komanditora, te promjene podataka o komanditorima, pod nazivom »komanditori«,

6. ime i prezime, prebivalište i OIB, za strance i broj te oznaka osobne identifikacijske isprave i naznaka države koja ju je izdala, a za pravne osobe tvrtka ili naziv, sjedište, MBS i OIB, odnosno odgovarajući podaci za strane pravne osobe i OIB jedinog dioničara, te promjene tih podataka, pod nazivom »jedini dioničar«,

7. tvrtka, sjedište i adresa u Republici Hrvatskoj, predmet poslovanja, ime i prezime, prebivalište i OIB trgovca pojedinca, podaci o iskazanom godišnjem prihodu iskazanom u godišnjim financijskim izvješćima podnesenim FINI, naziv registra i broj pod kojim je bio upisan kao obrtnik, brisanje svojstva trgovca, pod nazivom »trgovac pojedinac«,

8. ime i prezime, prebivalište i OIB, za strance i broj te oznaka osobne identifikacijske isprave i naznaka države koja ju je izdala, osoba ovlaštenih za zastupanje i prokurista, uz oznaku tipa zastupnika (člana javnog trgovačkog društva ovlaštenih za zastupanje; predsjednika i članova uprave dioničkog društva u dualističkom ustroju organa društva, glavnog izvršnog direktora, izvršnih direktora i njihovih zamjenika u monističkom ustroju organa društva; članova uprave/direktora društva s ograničenom odgovornošću, gospodarskog interesnog udruženja, europskog gospodarskog interesnog udruženja, europskog društva SE i kreditnih unija, uprava zadruga i saveza zadruga, zastupnika i drugih osoba ovlaštenih na zastupanje prema posebnim propisima te prokurista), načina zastupanju, a za prokuriste vrstu i ograničenje prokure (na poslovanje jedne ili više podružnica), propisane izjave članova uprave i izvršnih direktora (članak 239. stavak 2. ZTD) te promjene tih podataka, pod nazivom »osobe ovlaštene za zastupanje«,

9. ime i prezime, prebivalište i OIB, likvidatora, ovlasti u zastupanju ako je imenovano više likvidatora i, odnosno odgovarajući podaci za pravnu osobu, ako je za likvidatora imenovana pravna osoba, privremenog stečajnog upravitelja, stečajnog upravitelja, privremeni upravitelj društva s ograničenom odgovornošću, te promjene tih podataka, pod nazivom »upravitelji/likvidatori«,

10. ime i prezime, prebivalište i OIB, za strance i broj te oznaka osobne identifikacijske isprave i naznaka države koja ju je izdala za predsjednika, zamjenika predsjednika i članova upravnog odbora dioničkog društva u monističkom ustroju organa dioničkog društva; predsjednika, zamjenika predsjednika i članova nadzornog odbora dioničkog društva u dualističkom ustroju organa društva; predsjednika, zamjenika predsjednika i članova nadzornog odbora društva s ograničenom odgovornošću, te promjene tih podataka, pod nazivom »upravni/nadzorni odbor«,

11. iznos za koji su izdane dionice, broj dionica na koje je razdijeljen temeljni kapital, ukupni iznos uplate za izdane dionice i u čemu su one uplaćene, opis predmeta ulaganja ili preuzimanja stvari, odnosno prava koja se ulažu kada se osniva društvo ulaganjem ili preuzimanjem stvari i prava bez revizije osnivanja, i izjave (pod ostale izjave ovlaštenih zastupnika) iz članka 187.a stavka 1. ZTD, visina odobrenog kapitala, ukupni iznos članskih uloga zadruge, pod nazivom »ulozi/temeljni kapital«,

12. ime i prezime, OIB osobe ovlaštene za primanje i očitovanje volje i pismena u ime društva, uz navođenjem adrese u Republici Hrvatskoj, te promjene tih podataka, pod nazivom »ovlaštena osoba za primanje očitovanja i pismena«,

13. za sve subjekte upisa upisuju se podaci o podružnicama domaćih i inozemnih osnivača, pod nazivom »podružnice« i to:

a) tvrtka ili naziv, sjedište i adresa osnivača, za podružnicu inozemnog osnivača i naziv registra u kojem je osnivač upisan, broj pod kojim se u tom registru vodi, odnosno napomena da je osnovan u zemlji u kojoj se ne upisuje u registar, OIB, te promjene tih podataka,

b) predmet poslovanja osnivača inozemne podružnice, te promjene tih podataka,

c) tvrtka ili naziv podružnice, a ako inozemni osnivač ima više podružnica u tvrtki mora naznačiti koja je glavna podružnica, te promjene tih podataka,

d) sjedište podružnice, te promjene sjedišta,

e) djelatnost podružnice, te promjene djelatnosti,

f) ime i prezime, prebivalište i OIB, za strance i broj te oznaka osobne identifikacijske isprave i naznaka države koja ju je izdala, osobe ovlaštene da u poslovanju podružnice zastupaju osnivača, te promjene tih podataka,

g) prestanak podružnice.

14. »Pravni odnosi«

a) pravno ustrojstveni oblik,

b) datum osnivanja (datum sklapanja društvenog ugovora, davanja izjave o osnivanju društva kod javnog bilježnika, usvajanja statuta i preuzimanje svih dionica od strane osnivača pri simultanom osnivanju dioničkog društva, datum osnivačke skupštine, pri sukcesivnom osnivanju dioničkog društva, ugovora o osnivanju udruženja, datum sklapanja ugovora o osnivanju zadruge), pod nazivom »osnivanje«,

c) izmjene i dopune društvenog ugovora, statuta, ugovora o osnivanju udruženja, uz oznaka datuma izmjena i dopuna, članka koji se mijenja, kratak opis izmjena, odnosno dopuna organa ili osoba koje su donijele odluku o izmjenama, pod nazivom »izmjene općih akata«,

d) vrijeme trajanja subjekta upisa, ako je subjekt osnovan na određeno vrijeme, pod nazivom »trajanje«,

e) promjene temeljnog ili odobrenog kapitala, – upisuju se podaci propisani za pojedine upise, odnosno za pojedini tip društava kapitala, promjene ukupnog iznosa članskih uloga, pod nazivom »promjene uloga/temeljnog kapitala«,

f) datum odluke o prijenosu dionica, izjava uprave odnosno izvršnih direktora da odluka glavne skupštine nije pobijana u roku u kome se to moglo učiniti ili da je podignuta tužba pravomoćno odbijena, (pod ostale izjave ovlaštenih zastupnika) i podaci za jedinog dioničara u točki 6. ovog članka, pod nazivom »Prijenos dionica manjinskih dioničara«,

g) vrsta poduzetničkog ugovora, ugovorne strane, a ako se radi o ugovoru o prijenosu dobiti i podaci iz sporazuma o visini dobiti, izmjene ugovora, otkaz ugovora, prestanak ugovora, uz navođenje razloga i vrijeme prestanka ugovora, pod nazivom »poduzetnički ugovor«,

h) priključenje uz navođenje tvrtke glavnog društva (u točki 6. ovog članka), prestanak priključenja, uz navođenje razloga zbog kojeg je došlo do prestanka i vrijeme prestanka priključenja, pod nazivom »priključenje«,

i) statusne promjene, pripajanje, uz navođenje izjave uprave odnosno izvršnih direktora da odluke o pripajanju nisu pobijane u za to propisanom roku ili da je pobijanje pravomoćno odbijeno (pod ostale izjave ovlaštenih zastupnika), ako je društvo preuzimatelj povećalo temeljni kapital podaci o povećanju temeljnog kapitala radi toga da se provede pripajanje, navođenje podataka o članovima društva preuzimatelja, spajanje, uz odgovarajuće podatke za osnivanje tipa društva nastalog spajanjem, vrsta podjele, uz odgovarajuće podatke za osnivanje tipa društva nastalog podjelom datum odluke o statusnoj promjeni, odluka o preoblikovanju, a ako dioničko društvo nastavlja djelovati kao društvo s ograničenom odgovornošću, odnosno kao javno trgovačko društvo, propisane podatke za svakog člana društva, a za komanditno društvo, komanditora, pod nazivom »statusne promjene«,

j) prijenos imovine na osobe javnog prava, obaveza prijenosa imovine, uz navođenje podataka o ugovoru i odluci, pod nazivom »prijenos imovine«,

k) odluke stečajnog suda kao i ostale odluke suda koje se upisuju po službenoj dužnosti, i to nazivom »odluke suda«,

l) datum i vrsta razloga za prestanak, i to nazivom »razlozi za prestanak«,

m) nastavljanje,

n) prestanak subjekta upisa,

o) ništavost društva,

p) nastavak osnivanja društva,

15. ostale izjave ovlaštenih osoba,

16. drugi podaci propisani posebnim zakonima

17. zabilježbe.

Članak 26.

Tekst tvrtke ili naziva može sadržavati najviše tisućudvadesetičetri (1024) znaka, a skraćene tvrtke ili naziva najviše petstodvanaest (512) znakova. Tekst prijevoda tvrtke ili naziva može sadržavati najviše tisućudvadesetičetri (1024) znaka, a tekst prijevoda skraćene tvrtke ili skraćenoga naziva najviše petstodvanaest (512) znakova.

Kod upisa promjene tvrtke ili naziva obavezno se označuju podaci o upisanoj tvrtki ili nazivu.

Članak 27.

Svaki subjekt upisa podnosi prijavu registarskom sudu nadležnom po mjestu sjedišta društva.

Kada se subjekt upisa pripaja drugom subjektu, čije je sjedište na području istog ili drugog registarskog suda, prijave za upis pripajanja podnose subjekti koji sudjeluju u postupku pripajanja registarskom sudu u kojem su upisani. Sadržaj prijave i priloga na koje se poziva prijava te način upisa u registar propisan je Zakonom.

Brisanje iz sudskog registra pripojenog društva obavlja se nakon pravomoćno okončanog postupka pripajanja po službenoj dužnosti.

Ako je radi provođenja pripajanja povećan temeljni kapital društva preuzimatelja, društvo preuzimatelj prije upisa pripajanja podnosi prijavu za upisa povećanja temeljnog kapitala, u kojoj naznačuje da se radi o povećanju temeljnog kapitala radi pripajanja. U istoj prijavi može tražiti upis odgovarajućih promjena statuta ili društvenog ugovora uz dostavu isprava na temelju kojih su promjene usvojene.

U pogledu dostave zbirke isprava pripojenih društava društvu preuzimatelju odgovarajuće se primjenjuju odredbe ovog Pravilnika o promjeni sjedišta subjekta upisa.

Ugovor o pripajanju koji se dostavlja registarskom sudu prije održavanja glavne skupštine, odnosno skupštine društva, zaprima se u registarskom sudu na R3 upisnik podneskom i odlaže u zbirku isprava subjekta upisa. Podatak o zaprimanju ugovora nije registarski podatak.

Kada se više subjekata upisa sa sjedištem na području različitih registarskih sudova spaja u novi subjekt koji se time osniva, prijavu upisa novog društva nastalog spajanjem podnose registarskom sudu nadležnom po mjestu sjedišta novog subjekta društva koja se spajaju. Prijavi se osim ugovora o spajanju sklopljenog u obliku javnobilježničke isprave s pripadajućim ispravama o njegovom usvajanju podnose i druge isprave propisane Zakonom.

Prijavu za upis spajanja podnosi registarskom sudu nadležnom po sjedištu društava koja se spajaju novo društvo nastalo spajanjem. Nakon pravomoćno provedenog upisa spajanja upisuje se brisanje subjekata koji su prestali upisom novog društva u sudski registar, uz zabilješku da su društva prestala spajanjem tvrtke MBS i OIB-a novog društva i podataka o poslovnom broju i datumu rješenja o upisu.

Kada se podjela društava kapitala provodi razdvajanjem ili odvajanjem s osnivanjem dva ili više novih društava, prijava se podnosi registarskom sudu nadležnom po mjestu sjedišta subjekta društva koje se dijeli u onoliko primjeraka koliko se novih društava osniva radi provođenja podjele, uz primjerak prijave i priloga koji ostaje u sudu kod kojeg je upisano društvo koje se dijeli. U registar suda nadležnog po mjestu sjedišta društva koje se dijeli istodobno se upisuje i podjela društva koje se dijeli i osnivanje novih društava. Upis osnivanja novih društava provodi se uz naznaku da se društva osnivaju u postupku provođenja podjele. Sadržaj prijave i priloga na koje se prijava poziva propisan je Zakonom. Plan podjele dostavlja se registarskom sudu na R3 upisnik podneskom.

Ako se radi o upisu podjele društva s odvajanjem registarski sud nadležan po mjestu sjedišta subjekta koji se dijeli pored upisa podjele i upisa osnivanja novih subjekata, u društvu koje se dijeli upisuje i odgovarajuće promjene statuta, društvenog ugovora, članova društva, odnosno jedinog dioničara, smanjenja temeljnog kapitala, ako je to smanjenje bilo predviđeno planom podjele.

Ako se radi o upisu podjele s preuzimanjem prijavu podnosi svako društvo sudionika podjele. Prijavi se prilaže ugovor o podjeli i preuzimanju u obliku javnobilježničke isprave, odluke o podjeli s odgovarajućim odlukama o potvrdi ugovora o podjeli, izvješća uprave odnosno izvršnih direktora (članak 514. ZTD), izvješće revizora (članak 515. ZTD), izvješće nadzornog odnosno upravnog odbora (članak 515.a ZTD), izjave druge osobe (članak 513. stavak 3. ZTD) te ostale isprave kojima se dokazuje da su valjano provedene radnje i postupci potrebni za provedbu podjele s preuzimanjem, uz odgovarajuću primjenu propisa o pripajanju društava.

U upisu brisanja subjekta upisa koji je prestao radi podjele razdvajanjem po službenoj dužnosti treba upisati da je društvo prestalo radi podjele uz navođenje tvrtke, MBS-a i OIB-a društava nastalih podjelom.

Članak 28.

Prijava za upis prijenosa dionica manjinskih dioničara osim zahtjeva za upis odluke o prijenosu dionica s propisanom izjavom uprave, odnosno izvršnih direktora, mora sadržavati i zahtjev za upis jedinog dioničara.

Članak 29.

Kada se podnosi prijava za upis izmjene statuta dioničkog društva, odnosno izmjeni društvenog ugovora u prijavi se mora navesti, uz oznaku članka koji se mijenja, kratak opis izmjena i datum odluke organa ili osoba koje su donijele odluku. Uz prijavu se prilažu prilozi propisani zakonom.

Članak 30.

Kada se zbog promjene sjedišta subjekta upisa mijenja registarski sud, registarski sud novog sjedišta će prije nego što donese rješenje o upisu promjene sjedišta uputiti zahtjev registarskom sudu dosadašnjeg sjedišta subjekta upisa, da mu dostavi zbirku isprava.

Na zahtjev iz stavka 1. ovoga članka registarski sud dosadašnjeg sjedišta dostavlja zbirku isprava bez omota.

Registarski sud novog sjedišta donosi rješenje o upisu promjene sjedišta uz navođenje istog MBS-a i OIB-a kojim su dodijeljeni kod osnivanje subjekta upisa, te primjerak rješenja o upisu dostavlja registarskom sudu dosadašnjeg sjedišta.

Registarski sud dosadašnjeg sjedišta subjekta upisa na zadržanom omotu zbirke isprava i na omotu registarskog uloška upisuje bilješku s nazivom registarskog suda novog sjedišta i ulaže rješenje o upisu promjene sjedišta u omot zbirke isprava.

Članak 31.

Prijava za upis podružnice domaćeg osnivača podnosi se registarskom sudu nadležnom po sjedištu osnivača.

Ako je sjedište podružnice na području drugog registarskog suda,registarski sud osnivača podružnice dostavlja registarskom sudu sjedišta podružnice primjerak prijave za upis s prilozima, izvornik ili ovjereni primjerak rješenja o upisu i stavlja zabilježbu o nazivu registarskog suda sjedišta podružnice u dio upisa »zabilježba». Registarski sud sjedišta podružnice dostavljene isprave iz stavka 1. ovoga članka vodi u registarskom ulošku glavne knjige vođene na papiru pod istim podbrojem MBS podružnice pod kojim je upisan kod registarskog suda osnivača podružnice.

Članak 32.

Kada se podnosi prijava za upis promjena osoba ovlaštenih za zastupanje subjekta upisa uz podatke propisane za upis tih osoba u registar navode se i podaci o prestanku ovlasti za zastupanje, odnosno datum imenovanja novog zastupnika.

Članak 33.

Kada se radi o upisu novog člana društva radi prijenosa poslovnog udjela na drugu pravnu ili fizičku osobu u zahtjevu za upis treba navesti da se radi o upisu promjene člana društva i navesti propisane podatke za upis člana, uz navođenje iznosa preuzetog poslovnog udjela. Uz prijavu treba priložiti javno ovjereni ugovor o prijenosu poslovnog udjela, popis članova društva sastavljen i potvrđen od javnog bilježnika.

Ako se radi o upisu povećanja temeljnog kapitala uplatom novih udjela u prijavi se pored podataka o promjenama temeljnog kapitala navode i podaci o članu ili članovima društva koji su preuzeli nove poslovne udjele uz navođenje iznosa i uplata preuzetih poslovnih udjela i u čemu su oni uplaćeno.

Ako je do promjene člana društva došlo radi univerzalnog pravnog sljedništva u prijavi se navode podaci propisani za upis članova društva i podaci o pripadajućem poslovnom udjelu. Uz prijavu se za fizičku osobu prilaže pravomoćna odluka o nasljeđivanju, a ako je novi član društva pravna osoba dokaz o pravnom sljedništvu.

Ako je poslovni udio prenesen na više osoba u prijavi treba zahtijevati upis promjene člana društva i upis više ovlaštenika na jednom poslovnom udjelu uz oznake propisanih podataka za svakog ovlaštenika na poslovnom udjelu, a prijavi treba priložiti pravni temelj takvog prijenosa.

Na upis promjena članova društva odgovarajuće se primjenjuju odredbe ovog pravilnika o sadržaju i propisanom redoslijedu ispunjavanja prijave.

Uz prijave za promjenu odnosno upis svakog novog člana društva treba priložiti izjavu iz članka 40.a. Zakona o sudskom registru (»Narodne novine« broj 1/95, 57/96, 1/98, 45/99, 54/05, 40/07 i 91/10) i popis članova društva sastavljen u skladu s člankom 410. stavkom 2. i 3. ZTD-a.

Sadržaj prijave i priloga za upis članova društva nakon provedenih statusnih promjena propisan je Zakonom. Uz prijavu za upis ne prilaže se izjava iz članka 40.a Zakona o sudskom registru (»Narodne novine« broj 1/95, 57/96, 1/98, 45/99, 54/05, 40/07 i 91/10).

Članak 34.

Kada se radi o upisu osnivanja društva kapitala unosom u društvo uloga odnosno preuzimanjem stvari i prava, a da se ne provodi revizija osnivanja, u prijavi se navodi da se radi o upisu osnivanja društva ulaganjem ili preuzimanjem stvari ili prava bez provođenja revizije osnivanja.

Pod nazivom »ulozi/temeljni kapital« opisuje se predmet ulaganja ili preuzimanja stvari ili prava, te vrijednost stvari odnosno prava osobe koja je obavila procjenu kao i metoda po kojoj je to učinjeno.

Propisane izjave podnositelja prijave upisuju se u prijavi pod nazivom »ostale izjave ovlaštenih osoba». Isto vrijedi i za povećanje temeljnog kapitala s time da se u prijavi pod »ostale izjave ovlaštenih osoba« moraju navesti izjave podnositelja prijave propisane u članku 306. stavku 1. ZTD-a.

Navedena pravila se na odgovarajući način primjenjuju kod nastavka osnivanja i upisa odobrenog kapitala.

6. UPIS I PROVEDBA UPISA U REGISTAR

Članak 35.

U registar upisuju se podaci propisani zakonom i promjene tih podataka na temelju odluke registarskog suda, osim upisa podataka o financijskim ispravama koji podaci se za svaki subjekt upisa automatski prenose i u glavnu knjigu registra i time postaju javni registarski podatak toga subjekta upisa.

Članak 36.

Svakom upisu u glavnu knjigu, osim MBS i OIB-a, dodjeljuje se i redni broj upisa počevši od jedan kod prvog upisa u glavnu knjigu vođenu po odredbama ovoga Pravilnika.

Uz svaki upis u glavnu knjigu upisuje se i datum i vrijeme upisa, te broj registarskog suda prema šifrarniku trgovačkih sudova.

Redni broj upisa podružnice dodjeljuje se na način propisan stavkom 1. ovog članka.

Članak 37.

U glavnu knjigu i upisnik sudskog registra Tt vođenih u elektroničkom obliku, umjesto teksta, podaci propisani zakonom i ovim Pravilnikom upisuju se uporabom šifri određenih za pojedini podatak.

Za vođenje glavne knjige i upisnika sudskog registra Tt u elektroničkom obliku koriste se šifrarnici, standardi, norme, te tehnički propisi (u daljnjem tekstu: šifrarnik). Podaci iz šifrarnika utvrđuju se na hrvatskome jeziku, odnosno na izvornom jeziku latiničnim pismom, ako je podatak iz stranog jezika.

Članak 38.

Prilikom vođenja glavne knjige i upisnika sudskog registra Tt u elektroničkom obliku, koriste se sljedeći hrvatski i međunarodni standardi, norme, klasifikacije i šifrarnici:

1. Oznake za predstavljanje imena država (ISO 3166Codes for representation of names of countries),

2. Oznake za predstavljanje valuta i novca (ISO 4217Codes for representation of currencies and funds),

3. Oznake za predstavljanje jezika (ISO 639 – Codes for representation of names of languages),

4. Oznake i nazivi županija, gradova i općina u Republici Hrvatskoj utvrđenih prema Zakonu o područjima županija, gradova i općina,

5. Šifre i nazivi naselja u Republici Hrvatskoj utvrđenih od Državne geodetske uprave,

6. Za upis znakovlja (imena, prezimena, naziva tvrtki) izvan hrvatskog latiničnog pisma koriste se međunarodni standard za putne isprave za strojno čitanje (ICAO Document 9303 potvrđenog normom ISO/IEC 7501 Machine readable travel documents).

Članak 39.

Pomoćni šifrarnici se uređuju posebnim aktom ministra nadležnog za poslove pravosuđa te se mijenjaju odnosno dopunjuju u skladu s pozitivnim propisima i tehničkim unapređenjima.

Članak 40.

U postupku upisa u registar mogu se uporabiti štambilji:

1. nalog za upis u registar,

2. bilješka o ovjeri,

3. upis brisanja subjekta,

4. otvaranje likvidacije,

5. otvaranje stečajnog postupka,

6. zaključenje likvidacije,

7. zaključenje stečajnog postupka i

8. druge štambilje za koje registarski sud ocijeni da se mogu rabiti u postupku upisa.

Članak 41.

Registarski sud po službenoj dužnosti upisuje u registar zabilježbe o zabranama, ograničenjima raspolaganja i ukidanju tih ograničenja, određivanju nadzora nad ispunjenjem stečajnog plana, odluke stečajnih sudaca, odluke o izrečenim kaznama, sigurnosnim mjerama ili mjerama opreza, podignutim tužbama i pravomoćnim presudama, uz navođenje naziva suda, broja presude, o dostavljenim odlukama drugih tijela.

Po službenoj dužnosti upisuju se i podaci o podnesenim žalbama, odlukama drugostupanjskog suda, datumu objave i pravomoćnosti rješenja.

Zabilježbu spora registarski sud upisuje na temelju prijave koja sadrži zahtjev za upis zabilježbe spora na način i pod uvjetima propisanim zakonom. U prijavi za upis zabilježbe spora pod nazivom »zabilježbe« navode se podaci o sporu, sudu pred kojim se postupak vodi, o poslovnom broju i datumu rješenja kojim je sud pred kojim se vodi postupak dopustio zabilježbu spora. Brisanje zabilježbe se provodi na zahtjev osobe koja ima pravni interes, ako je tužitelj odustao od tužbe, ako je tužiteljev zahtjev pravomoćno odbijen ili je postupak.

7. EVEDENCIJSKI PODACI

Članak 42.

Evidencijski podaci o članovima društva i pripadajućim poslovnim udjelima upisuju se u nejavni dio glavne knjige, na temelju podataka iz prijave, popisa članova društva i njihovih udjela sačinjenih sukladno članku 410. ZTD-a, od svih članova uprave društva ili javnog bilježnika.

Ministarstvu financija – Poreznoj upravi, odnosno službenim evidencijama koje vode tijela javne vlasti o osobama i imovini, mora se osigurati dostupnost evidencijskim podacima o udjelima osnivača, odnosno članova društva, neovisno o tome radi li se o podacima koji se upisuju u registar zbog promjena nositelja poslovnih udjela, ili o izvješćima registarskom sudu o promjeni nominalnog iznosa ili broja udjela članova društva upisanih u sudski registar.

8. BRISANJE I PROMJENA PODATAKA SUBJEKTA UPISA

Članak 43.

O pokretanju postupka brisanju ili promjeni podataka subjekta upisa na zahtjev ovlaštene osobe odlučuje registarski sudac rješenjem.

Upis brisanja i promjene podataka u glavnoj knjizi provodi se na temelju prijave ili po službenoj dužnosti.

Rješenje o odbijanju zahtjeva, odnosno rješenje o obustavi postupka brisanja i promjene podataka subjekta upisa po nalogu suca odlažu se u nejavni omot zbirke isprava.

9. UPIS PRESTANKA SUBJEKTA UPISA

Članak 44.

Kada sudac po službenoj dužnosti pokreće postupak upisa razloga za prestanak društva navedenih u članku 367. stavku 1. točki 1. ZTD-a, naložit će sudskom savjetniku ili službeniku da izradi nacrt zaključka kojim se poziva subjekt upisa da u roku od 15 dana podnese prijavu, a ako ne postupi po prvom pozivu suda, sudac će naložiti izradu nacrta zaključka kojim se subjekt upisa ponovno poziva na podnošenje prijave u novom roku te će odrediti sadržaj upozorenja na pravne posljedice, ako subjekt upisa ne postupi po nalogu suda.

Članak 45.

Ako sudac utvrdi da postoje razlozi za prestanak subjekta upisa donosi rješenje o nastanka razloga za prestanak subjekta upisa, koje elektronički potpisuje nakon pravomoćnosti toga rješenja.

Ako sudac utvrdi da nema osnova za upis razloga za prestanak subjekta upisa, rješenjem obustavlja postupak s nalogom na polaganje isprava u nejavni dio zbirke isprava subjekta upisa.

Članak 46.

Kada se upis obavlja temeljem odluka koje se po posebnom zakonu obvezno upisuje u sudski registar, sudac pregledava sadržaj tih odluka i sudskom savjetniku ili ovlaštenom sudskom službeniku daje nalog za izradu nacrta odgovarajućih odluka za upis.

Članak 47.

Ako je stečajni postupak zaključen radi potvrde stečajnog plana, u sudski registar se upisuje podatak o tome da je stečajni postupak zaključen i odluka o potvrdi stečajnog plana.

Po pravomoćnom rješenju o zaključenju stečaja provodi se upis brisanja subjekta upisa tako da se ispred svakog upisanog podatka stavlja oznaka »#« koja znači da su upisani podaci prestali važiti. Upis brisanja subjekta upisa provodi se i nakon zaključenja likvidacije. Rješenja registarski sudac elektronički potpisuje nakon pravomoćnosti.

Članak 48.

Po pravomoćnosti presude o prestanku subjekta upisa registarski sudac donosi rješenje o upisu nastanka razloga za prestanak subjekta upisa koje rješenje elektronički potpisuje u glavnoj knjizi.

Članak 49.

Ako je donesena odluka o nastavljanju društva ili ako je prije brisanja društva otklonjen razlog za brisanje registarski sudac na osnovi prijave s propisanim prilozima, upisuje nastavljanje društva.

Upis brisanja subjekta na prijedlog nadležnog tijela Porezne uprave, prestanka društva zbog sjedinjenja svih poslovnih udjela kod jednog člana društva, prijenosa imovine, ukidanja subjekta upisa propisan je Zakonom.

Zakonom je propisano i postupanje registarskog suda kod upisa pravomoćne presude kojom je upisana ništetnost odluke, odluka za koje se tužbom traži utvrđenje ništetnosti,pravomoćne presude kojom je utvrđena ništetnost upisa i postupanje registarskog suda kada je podnesena tužba za utvrđenje ništetnosti društva.

Ako je odlukom mijenjan statut društvo je dužno registarskom sudu podnijeti prijavu za upis izmjena statuta. Uz prijavu se dostavlja presuda i potpun tekst statuta ovjeren od javnog bilježnika i potvrdu u kojoj javni bilježnik potvrđuje da su u statutu uzeti u obzir presuda i sve dotadašnje izmijene statuta.

10. OBJAVA PODATAKA

Članak 50.

Registarski sud dostavlja radi objave »Narodnim novinama« sadržaj upisanih podataka za svaki subjekt upisa, navodeći tvrtku ili naziv subjekta upisa, njegovo sjedište, MBS, OIB i datum upisa.

Osim sadržaja upisa registarski sud objavljuje i druge propisane podatke te odluke za koje je registarski sudac odredio da će se objaviti u »Narodnim novinama«.

Nakon pravomoćnosti rješenja o upisu dostava podataka za objavu obavlja se i elektroničkim putem i na isti se način registarskom sudu dostavljaju podaci o datumu objave i broju »Narodnih novina« u kojima je objava provedena, prema projektu razmjene podataka između trgovačkih sudova i »Narodnih novina«.

11. POSTUPAK S PRAVNIM LIJEKOVIMA

Članak 51.

Kada je podnesena žalba protiv rješenja o upisu na temelju kojeg je proveden upis u glavnoj knjizi upisuje se zabilježba o podnošenju žalbe u dio upisa »zabilježbe« po službenoj dužnosti. O odlukama višeg suda registarski sud upisuje zabilježbu u dio upisa »zabilježba«.

Datum pravomoćnosti upisuje se u registar bez odgađanja.

Članak 52.

Registarski sud je dužan drugostupanjskom sudu dostaviti, uz žalbu, osporeno rješenje i dio zbirke isprava koji se odnosi na osporeni upis. Nakon donošenja odluke o podnesenoj žalbi isprave koje su bile izdvojene ponovno se ulažu u zbirku isprava prema redoslijedu.

Članak 53.

Ako je drugostupanjski sud u svom rješenju odredio sadržaj upisa u registar, registarski sudac po službenoj dužnosti provodi upis određen u drugostupanjskim rješenjem.

12. UPISNICI I POMOĆNE EVIDENCIJE

Članak 54.

U upisnik sudskog registra Tt upisuju se prijava za upis i promjene upisanih podataka, priopćenja i drugih podnesaka predlagatelja ili drugih sudionika postupka koji se odnose na upis podataka u registar, odluke sudova i drugih tijela, te odluke registarskog suda.

U upisnik sudskog registra Tt upisuju se podaci o:

1. poslovnom broju,

2. MBS-u i OIB-u, ako je subjekt upisan u registar,

3. datumu primitka,

4. predmetu upisa,

5. predlagatelju,

6. sudioniku,

7. sucu ili sudskom savjetniku ili ovlaštenom sudskom službeniku kojem je spis dodijeljen u rad,

8. zaključku,

9. ročištu,

10. ustupanju ili dostavljanju predmeta,

11. sadržaju prijava ili podnesaka predlagatelja i drugih sudionika,

12. primljenom ispravku ili dopuni prijave ili priloga,

13. nalogu za upis,

14. zaprimanju elektroničkih dokumenata ili izvornika, prijepisa, odnosno ovjerenih preslika priloga,

15. zaprimljenim popisima članova društva i njihovih poslovnih udjela po članku 410. stavku 2. i 3. ZTD-a,

16. izvješćima o stanju društva,

17. rješenju o:

– obustavi,

– upisu,

– povlačenju,

– odbacivanju,

– odbijanju,

– ispravku,

18. datumu upisa,

19. otpremi oglasa u »Narodne novine«,

20. datumu objave,

21. otpremi odluke,

22. žalbi,

23. rješenju po žalbi:

– odbačeno,

– odbijeno,

– ukinuto i vraćeno na ponovni postupak,

– ukinuta i odbačena prijava,

– preinačeno,

24. drugim odlukama državnih tijela,

25. tužbi za utvrđenje ništetnosti društva,

26. pravomoćnoj presudi povodom tužbe za utvrđenje ništetnosti društva,

27. nastavku stečajnog postupka radi naknadne diobe,

28. nastavku likvidacijskog postupka povodom naknadno pronađene imovine,

29. pravomoćnosti rješenja o brisanju,

30. datumu brisanja,

31. primjedbama,

32. ostalom.

Članak 55.

Osim upisnika iz članka 54. ovoga Pravilnika, registarski sud vodi i upisnik sudskog registra za razne predmete R3 u koji se upisuju podnesci, odnosno predmeti dostavljeni registarskom sudu, podaci o dostavi potpunih financijskih isprava FINI i ostali podnesci koji se ne odnose na upis u registar.

Članak 56.

Upisnici i pomoćne evidencije vode se u elektroničkom obliku.

13. PRIJEPISI, KOPIJE, IZVACI I POTVRDE

Članak 57.

Registarski sud, uz potpis ovlaštenog sudskog službenika, izdaje ovjerene prijepise i preslike, izvatke, te potvrde o podacima upisanim u registru, uz naplatu.

Prijepisi i preslike iz zbirke isprava izdaju se na papiru u formatu A4.

Članak 58.

Potvrda o podacima iz registra sadrži: oznaku da se radi o potvrdi, naziv registarskog suda, broj upisnika pod kojim se izdaje potvrda, podatke koji se upisuju, mjesto i datum izdavanja, pečat suda i potpis suca ili ovlaštenog sudskog službenika.

Članak 59.

Izvadak iz registra (u daljnjem tekstu: izvadak) sadrži u pravilu, podatke upisane u glavnoj knjizi koji važe na dan izdavanja.

Na poseban zahtjev može se dati izvadak s podacima za određeno vremensko razdoblje, povijesni izvadak koji sadrži sve upisane podatke od dana upisa osnivanja do dana izdavanja (povijesni izvadak) ili izvadak koji sadrži samo dio upisanih podataka o subjektu upisa (posebni izvadak).

Na Izvatku koji sadrži sve upisane podatke od dana upisa osnivanja do dana izdavanja mora se jasno naznačiti da se radi o povijesnom izvatku.

Na izvatku koji sadrži samo dio upisanih podataka o subjektu upisa mora se jasno i izričito naznačiti da se radi o posebnom izvatku i da su ostali podaci o upisu izostavljeni.

Članak 60.

Svi izvaci sadrže: MBS, OIB, tvrtku ili naziv, skraćenu tvrtku ili naziv subjekta upisa, sjedište i adresu, upisani podaci se navode s oznakom rednog broja upisa, poslovnim brojem i datumom kada je upis proveden, a na kraju izvatka i podaci o sudu koji je upis proveo.

Podatak koji je prestao važiti označava se na izvatku stavljanjem oznake »#« ispred tog podatka, a na kraju zadnje stranice izvatka stavlja se naznaka sljedećeg sadržaja: »Napomena: podaci označeni s »#« prestali su važiti.«.

Izvadak iz glavne knjige registra ovjerava se pečatom i potpisom ovlaštenog sudskog službenika.

Članak 61.

Ovjera prijepisa i preslika provodi se stavljanjem štambilja suda uz oznaku datuma ovjere ili preslike, broja upisnika pod kojim je zahtjev za ovjeru ili presliku upisan te uz bilješku da je prijepis ili preslika istovjetna izvorniku. Ovjerenu presliku ili prijepis potpisuje registarski sudac ili ovlašteni registarski službenik.

Članak 62.

Javni bilježnik kojem su dostupni podaci u glavnoj knjizi ima iste ovlasti i obveze kao i ovlašteni sudski službenik.

Prijepise, preslike, izvatke i potvrde javni bilježnik ovjerava u skladu s odredbama Zakona o javnom bilježništvu.

14. DOSTUPNOST PODATAKA UPISANIH U REGISTRU

Članak 63.

Neprekidnost rada elektroničkog sustava registra i tehnička sredstva potrebna za dostupnost elektroničkih podataka registra osigurava ministarstvo nadležno za poslove pravosuđa.

Članak 64.

Ministarstvo nadležno za poslove pravosuđa na poseban zahtjev ovlaštenih osoba, dužno je osigurati pripremu i ispis izvješća o broju i vrsti subjekata upisanih u registar, te o drugim pitanjima na temelju podataka iz registra, osim onih podataka koji se mogu uskratiti temeljem posebnih propisa i uz odobrenje predsjednika Visokog trgovačkog suda Republike Hrvatske.

Članak 65.

Dostupnost jedinstvenoj bazi podataka iz članka 5. ovoga Pravilnika mora se omogućiti 24 sata dnevno i svakog dana u godini, osim u dane održavanja, odnosno provjere rada sustava.

15. SIGURNOST I ČUVANJE PODATAKA

Članak 66.

Mjere, sredstva i uvjeti osiguranja, pohranjivanja i zaštite podataka iz jedinstvene baze podataka iz članka 5. ovoga Pravilnika i pomoćnih evidencija određuje podzakonskim aktom ministar pravosuđa.

Članak 67.

Predsjednik Visokog trgovačkog suda Republike Hrvatske, ministarstvo nadležno za poslove pravosuđa dužni su provoditi mjere osiguranja i zaštite pohranjivanja podataka iz glavne knjige, zbirke isprava, upisnika i pomoćnih knjiga i evidencija u elektroničkom obliku te provoditi mjere održavanja i provjere ispravnosti rada elektroničkog sustava.

Svaki prijenos elektroničkim putem izvan zaštićene mreže sudova mora biti kriptiran.

Javni bilježnici i osobe ovlaštene posebnim propisom pri prijenosu podataka moraju koristiti certifikate koje je izdala ovlaštena pravna osoba registrirana za izdavanje certifikata i elektroničke sustave uspostavljene isključivo u svrhu prijenosa podataka u ili iz registra, s automatskim, višestupnim postupkom utvrđivanja autorizacije.

Članak 68.

Mjere, uvjeti i sredstva zaštite smatraju se službenom tajnom i za njihovu uporabu i rukovanje odgovaraju predsjednik suda, suci, sudski savjetnici i sudski službenici.

16. PRIJELAZNE I ZAVRŠNE ODREDBE

Članak 69.

Preslike cjelovitih isprava i podataka, koji su nastali nakon usklađivanja s odredbama Zakona o trgovačkim društvima, a koji se vode za pojedini subjekt upisa pod određenim MBS-om i OIB-om, mogu se po prijedlogu osoba ovlaštenih za zastupanje, pretvoriti u elektronički oblik.

Troškove pretvaranja isprava u elektronički oblik snosi predlagatelj.

Odluku o visini troškova pretvaranja isprava u elektronički oblik donosi ministar nadležan za poslove pravosuđa.

Članak 70.

Registarski sudovi su dužni u skladu s ovim Pravilnikom ustrojiti registarske uloške i zbirke isprava.

Članak 71.

Danom stupanja na snagu ovog Pravilnika prestaje važiti Pravilnik o načinu upisa u sudski registar (»Narodne novine« broj 134/07).

Članak 72.

Ovaj Pravilnik stupa na snagu danom objave u »Narodnim novinama«.

Klasa: 700-02/09-01/12

Urbroj: 514-03-01-04/1-10-45

Zagreb, 21. rujna 2010.

Ministar
Dražen Bošnjaković, v. r.

PRILOZI

OBRAZAC Tt UPISNIKA

1. poslovni broj (redni broj upisnika):

2. MBS i OIB:

3. datum primitka:

4. predmet upisa:

5. predlagatelj:

6. sudionik:

7. sudac, sudski savjetnik ili ovlašteni sudski službenik:

8. zaključak:

9. ročište:

10. ustupanje predmeta:

11. sadržaj prijava ili podnesaka predlagatelja i drugih sudionika:

12. ispravak ili dopuna prijave ili priloga:

13. nalog za upis:

14. zaprimljeni elektronički dokumenti ili izvornici, prijepisi, odnosno ovjerene preslike priloga:

15. zaprimljeni popisi po članku 410. stavka 2. i 3. Zakona o trgovačkim društvima:

16. izvješća o stanju društva:

17. rješenja o:

– obustavi:

– upisu:

– povlačenju:

– odbacivanju:

– odbijanju:

– ispravku:

18. datum upisa:

19. otprema oglasa u »Narodne novine«:

20. datum objave:

21. otprema odluke:

22. žalba:

23. rješenja po žalbi:

– odbačeno:

– odbijeno:

– ukinuto i vraćeno na ponovni postupak:

– ukinuto i odbačena prijava:

– preinačeno:

24. druge odluke državnih tijela:

25. tužba za utvrđenje ništetnosti društva:

26. pravomoćna presuda povodom tužbe za utvrđenje ništetnosti društva:

27. nastavak stečajnog postupka radi naknadne diobe:

28. nastavak likvidacijskog postupka povodom naknadno pronađene imovine:

29. pravomoćnost rješenja o brisanju:

30. datum brisanja:

31. primjedba:

32. ostalo:

![](dodatni/410696.jpg)

![](dodatni/410697.jpg)

Pravilnik, NN 114/2010-3009